**ΠΡΟΤΥΠΟ ΛΥΚΕΙΟ ΙΩΝΙΔΕΙΟΥ ΣΧΟΛΗΣ ΠΕΙΡΑΙΑ**

**ΑΠΟΛΟΓΙΣΤΙΚΗ ΕΚΘΕΣΗ ΕΚΠΑΙΔΕΥΤΙΚΗΣ ΕΚΔΡΟΜΗΣ ΣΤΟ ΕΞΩΤΕΡΙΚΟ (ΤΟΣΚΑΝΗ, ΙΤΑΛΙΑ) ΣΤΟ ΠΛΑΙΣΙΟ ΕΥΡΩΠΑΪΚΟΥ ΠΡΟΓΡΑΜΜΑΤΟΣ ETWINNING**

**13-16 Φεβρουαρίου 2020**

**ΤΙΤΛΟΣ ΤΟΥ ΕΡΓΟΥ ETWINNING: «From Greece to Italy: Grand Tour or Nostos?»**

**ΙΔΡΥΤΕΣ ΤΟΥ ΕΡΓΟΥ ETWINNING:**

Κατερίνα Τζάμου, Πρότυπο Λύκειο Ιωνιδείου Σχολής Πειραιά (Ελλάδα)

Paolo Zanieri, Liceo Statale "Alessandro Volta", Colle Di Val d'Elsa (Si), Ιταλία

**ΑΡΧΗΓΟΣ ΤΗΣ ΕΚΠΑΙΔΕΥΤΙΚΗΣ ΕΚΔΡΟΜΗΣ:** Τζάμου Αικατερίνη, φιλόλογος

**ΣΚΟΠΟΣ ΤΟΥ ΕΡΓΟΥ ΚΑΙ ΤΗΣ ΕΚΠΑΙΔΕΥΤΙΚΗΣ ΕΚΔΡΟΜΗΣ:**

Το έργο etwinning «From Greece to Italy: Grand Tour or Nostos?» ιδρύθηκε με σκοπό να προάγει την συνέργεια μεταξύ των δύο ηλεκτρονικά αδελφοποιημένων (e-twinning) σχολείων στον τομέα των Κλασικών Γλωσσών, της Ιστορίας και της Ιστορίας της Τέχνης. Στο πλαίσιο του Προγράμματος οι μαθητές καλούνται να εμβαθύνουν σε επιλεγμένα έργα που εκτίθενται στο Μουσείο Uffizi της Φλωρεντίας και να κατανοήσουν τον τρόπο με τον οποίο οι μεγάλοι ζωγράφοι της Αναγέννησης εμπνέονται και αντλούν στοιχεία από την ελληνική αρχαιότητα και την ελληνική τέχνη και μυθολογία.

Έλληνες και Ιταλοί μαθητές εργάζονται πάνω στην πλατφόρμα e-twinning σε μεικτές ομάδες. Κάθε ομάδα συνεργάζεται για να προετοιμάσει μια παρουσίαση που αφορά ένα έργο τέχνης που εκτίθεται στο Μουσείο Uffizi της Φλωρεντίας.

Το έργο περιλαμβάνει ένα ταξίδι στην Τοσκάνη, όπου οι Έλληνες μαθητές θα έχουν την δυνατότητα να επισκεφθούν μνημεία και μουσεία του Μεσαίωνα και της Αναγέννησης, ώστε να κατανοήσουν την βαθύτερη σχέση που διέπει την τέχνη και την Ιστορία των δύο χωρών.

Το ταξίδι στην Τοσκάνη επιτρέπει την δια ζώσης συνάντηση των μαθητών και των καθηγητών που συνεργάστηκαν πάνω στην πλατφόρμα e-twinning. Οι έλληνες μαθητές επισκέπτονται το ιταλικό λύκειο "Alessandro Volta", στην πόλη Colle Di Val d'Elsa της Τοσκάνης και γνωρίζουν από κοντά ένα ιταλικό εκπαιδευτικό ίδρυμα και πώς λειτουργεί το ιταλικό εκπαιδευτικό σύστημα στην δευτεροβάθμια εκπαίδευση.

**Επιμέρους στόχοι και προσδοκώμενα αποτελέσματα:**

* Να προαχθεί η συνεργασία μεταξύ των δύο σχολείων και η ομαδοσυνεργατικότητα σε μεικτές ομάδες (Ιταλών και Ελλήνων μαθητών)
* Να κατανοήσουν οι μαθητές σε βάθος την επίδραση που άσκησε η Αρχαία Ελληνική Τέχνη, η Κλασική Γραμματεία καθώς και οι Βυζαντινοί λόγιοι στην Ιταλική Αναγέννηση
* Να κατανοήσουν οι μαθητές σε βάθος τους μεγάλους ζωγράφους της Αναγέννσης
* Να γνωρίσουν οι μαθητές την Τοσκάνη και τα μνημεία της (Μεσαιωνικά και Αναγεννησιακά) και να τα συνδέσουν με την Ιστορία των δύο χωρών
* Να εξασκήσουν οι μαθητές τις επικοινωνιακές τους δεξιότητες στην Αγγλική Γλώσσα (ως γλώσσα επικοινωνίας)
* Να επικοινωνήσουν οι μαθητές σε ένα ασφαλές διαδικτυακό περιβάλλον χρησιμοποιώντας τα εργαλεία Web.2.0
* Να συνειδητοποιήσουν οι μαθητές τις κοινές πολιτισμικές τους ρίζες, την κοινή πολιτισμική τους κληρονομιά και την κοινή ευρωπαϊκή τους ταυτότητα
* Να επισκεφθούν οι Έλληνες μαθητές ένα δημόσιο ιταλικό σχολείο και να δουν πώς εργάζονται οι Ιταλοί μαθητές μέσα στην τάξη.
* Να κατανοήσουν και να εκτιμήσουν την αξία των Κλασικών Γραμμάτων, των Ανθρωπιστικών Σπουδών και της Ιστορίας της Τέχνης

**ΔΙΑΔΙΚΑΣΙΑ ΤΟΥ ΕΚΠΑΙΔΕΥΤΙΚΟΥ ΤΑΞΙΔΙΟΥ**

Οι Έλληνες μαθητές με τους συνοδούς καθηγητές τους ταξίδεψαν στην Τοσκάνη για 4 ημέρες (13-16 Φεβρουαρίου 2020). Επισκέφθηκαν τις εξής πόλεις οι οποίες αποτελούν μνημεία πολιτισμικής κληρονομιάς: San Gimignano, Πίζα, Φλωρεντία, Colle Di Val d'Elsa, Σιέννα.

Στην Colle Di Val d'Elsa, εκτός από την Μεσαιωνική πόλη και το κάστρο, επισκέφθηκαν το λύκειο "Alessandro Volta" όπου πέρασαν ένα ολόκληρο πρωϊνό μαζί με τους Ιταλούς μαθητές. Οι Ιταλοί μαθητές καλωσόρισαν τους Έλληνες συμμαθητές τους με ιταλικά παραδοσιακά εδέσματα και ιταλικά τραγούδια. Τους ξενάγησαν στο σχολείο τους, τους μίλησαν για το εκπαιδευτικό τους σύστημα και τα μαθήματα που έχουν στο πρόγραμμά τους,

Στην Φλωρεντία οι Ιταλοί μαθητές ήρθαν με το τρένο να συναντήσουν τους Έλληνες συμμαθητές τους για να επισκεφθούν μαζί το ιστορικό κέντρο της πόλης, σημαντικά μνημεία και το μουσείο Uffizi. Μεταξύ άλλων μνημείων, επισκέφθηκαν μαζί το παλάτι Medici-Riccardi, όπου είχαν την ευκαιρία να θαυμάσουν μαζί την μεγάλη τοιχογραφία του Benozzo Gozzoli «Η Προσκύνηση των Μάγων». Το έργο αυτό αποτελεί μια ιστορική πηγή, καθώς, με αφορμή το θρησκευτικό θέμα της Προσκύνησης των Μάγων, ο καλλιτέχνης αποτυπώνει ένα σημαντικό πολιτικό γεγονός: την Σύνοδο της Φλωρεντίας (1439) για την Ένωση των Δύο Εκκλησιών. Στην τοιχογραφία φιλοτεχνούνται τα πορτρέτα μεγάλων προσωπικοτήτων της εποχής, οι οποίοι πήραν μέρος στην Σύνοδο: Ιωάννης Η΄ Παλαιολόγος, πατριάρχης Κων/πόλεως Ιωσήφ Β΄, Πλήθων Γεμιστός, Ιωάννης Αργυρόπουλος, Λαυρέντιος των Μεδίκων ο Μεγαλοπρεπής, Μαρσίλιο Φιτσίνο, κ.ά. Με τον τρόπο αυτό κατανόησαν την κοινή τους Ιστορία και πολιτισμική κληρονομιά.

**ΑΠΟΤΕΛΕΣΜΑΤΑ**

Το εκπαιδευτικό ταξίδι κάλυψε με επιτυχία όλους τους στόχους, κατά κοινή ομολογία Ελλήνων και Ιταλών μαθητών, οι οποίοι εξέφρασαν την επιθυμία να διατηρήσουν την διαδικτυακή τους επαφή μέσω της πλατφόρμας e-twinning και μέσω των κοινωνικών δικτύων, ώστε να προετοιμάσουν ένα επόμενο ταξίδι. Το ταξίδι αυτό υπήρξε μια πρώτη δια ζώσης επαφή η οποία θα έχει συνέχεια, είτε ηλεκτρονικά, είτε μέσω άλλων διασχολικών συνεργασιών.